*Član 12 Zakona o budžetu i fiskalnoj odgovornosti*

*„Ministarstvo finansija može odložiti naplatu poreskih i neporeskih potraživanja koja pripadaju budžetu države, odobriti plaćanje u ratama i kapitalizovati poreska i neporeska potraživanja* ***za namjene regionalnog razvoja,*** *restrukturiranje privrednih subjekata,* ***kao i za druge namjene, u skladu sa propisom koji donosi Vlada****.*

*Propisom iz stava 1 ovog člana utvrđuju se uslovi za odlaganje naplate poreskih i neporeskih potraživanja.*

*Predlog propisa iz stava 1 ovog člana prijavljuje se organu nadležnom za dodjelu državne pomoći”.*

Na osnovu člana 12 stav 1 Zakona o budžetu i fiskalnoj odgovornosti („Sl.list CG“, br.......), Vlada Crne Gore, na sjednici od..............2024.god, donijela je

**UREDBU**

**O USLOVIMA ZA ODLAGANJE NAPLATE PORESKIH I NEPORESKIH**

**POTRAŽIVANJA JEDINICI LOKALNE SAMOUPRAVE**

**Član 1**

Ovom uredbom propisuju se uslovi pod kojima se, u svrhu regionalnog razvoja, može odobriti odlaganje naplate poreskih i neporeskih potraživanja jedinici lokalne samouprave (u daljem tekstu: poreski dužnik), a koja su dospjela zaključno sa 31. 12. 2024. godine.

Pod odlaganjem naplate iz stava 1 ovog člana smatra se plaćanje poreskih i neporeskih potraživanja u jednakim mjesečnim ratama na rok do 10 godina.

Poreskim i neporeskim potraživanjem, u smislu ove uredbe, smatraju se: porezi, doprinosi i drugi javni prihodi koji pripadaju budžetu države.

**Član 2**

O zahtjevu poreskog dužnika za odlaganje poreskih i neporeskih potraživanja odlučuje nadležni poreski organ (u daljem tekstu: poreski organ).

Uz zahtjev iz stava 1 ovog člana poreski dužnik dostavlja predlog roka odlaganja poreskih i neporeskih potraživanja u skladu sa članom 1 stav 2 ove uredbe sa obrazloženjem koje sadrži finansijske pokazatelje za poslednjih pet godina, pregled ugovorenih obaveza poreskog dužnika i pregled spornih potraživanja koji dospijevaju , odnosno mogu dospjeti za naplatu u roku odlaganja predloženom uz zahtjev.

Zahtjev poreskog dužnika iz stava 1 ovog člana može obuhvatiti i poreska i neporeska potraživanja prema privrednom društvu i ustanovi čije je osnivač poreski dužnik (u daljem tekstu: javna služba), za koje nije odobren reprogram poreskog potraživanja u skladu sa Zakonom o reprogramu poreskih potraživanja („Sl.list CG“, br.....), pod uslovom da su predhodno ugovorno regulisani njihovi međusobni odnosi po tom osnovu.

U slučaju iz stava 2 ovog člana, poreski dužnik obavezan je da uz zahtjev dostavi i ugovor o preuzimanju duga javne službe ili drugi ugovor.

**Član 3**

Rješenje o odlaganju poreskih i neporeskih potraživanja sadrži:

* osnovni dug po osnovu dospjelih poreskih i neporeskih potraživanja i period na koji se odnosi,
* broj mjesečnih rata, najviše 120,
* iznos mjesečne rate i rok plaćanja,
* kamatnu stopu,
* uslov u pogledu obaveze redovnog plaćanja tekućih obaveza po osnovu javnih prihoda.

Poreskom dužniku kome je odložena naplata poreskih i neporeskih potraživanja u skladu sa posebnim ugovorom koji je zaključen sa organom državne uprave nadležnim za poslove finansija (u daljem tekstu: ugovor), osnovni dug po osnovu poreskih i neporeskih potraživanja uvećava se za glavni dug iz ugovora i preračunava se na rate u skladu sa ovom uredbom.

Kamata obračunata po ugovoru na dan donošenja rješenja iskazuje se u rješenju u nominalnom iznosu.

U slučaju iz stava 2 ovog člana, ugovor prestaje da važi danom donošenja rješenja.

**Član 4**

Poreskom dužniku koji redovno plaća rate ne obračunava se kamata na osnovni dug.

Poreskom dužniku koji u cjelini izmiri osnovni dug u roku utvrđenom rješenjem otpisuje se cjelokupna kamata i troškovi postupka u vezi sa tim potraživanjem.

Poreskom dužniku koji ne plati dvije uzastopne rate, obračunava se kamata na neplaćene rate po stopi iz člana 3 stav alineja 4 ove uredbe, uvećava za srazmjeran dio kamate iz člana 3 stav 3 ove uredbe, pripisuje glavnom dugu i pokreće postupak prinudnog izvršenja.

**Član 5**

Poreski organ dužan je da vodi evidenciju o odloženim poreskim i neporeskim potraživanjima, vrsti i iznosu odloženih potraživanja i načinu njihovog izvršenja.

**Član 6**

Ova uredba stupa na snagu osmog dana od dana objavljivanja u „Službenom listu Crne Gore“